**Ο ΔΗΜΗΤΡΗΣ ΚΑΙ ΟΙ ΛΟΥΤΡΙΝΟΙ ΦΙΛΟΙ ΤΟΥ**

Μια φορά και ένα καιρό, σε ένα καταπράσινο δάσος, ζούσε ένα αγόρι που τον έλεγαν Δημήτρη. Το αγαπημένο του παιχνίδι ήταν το ποδόσφαιρο, αλλά και οι ρακέτες με σοκολατένιες μπάλες. Ο Δημήτρης αγαπούσε πολύ τον ύπνο και μισούσε τα ξυπνητήρια.

Κάθε βράδυ, ο Δημήτρης κοιμόταν αγκαλιά με το αγαπημένο του λούτρινο μπλε πουλάκι, που ήταν πολύ χαριτωμένο αλλά και ζαβολιάρικο. Το πουλάκι ήταν angry bird και μισούσε τις αγκαλιές, επειδή τον πονούσαν. Έτσι λοιπόν, το πουλάκι τα βράδια τριγυρνούσε στο σπίτι προσπαθώντας να ξεφύγει από τις αγκαλιές του Δημήτρη. Έκανε πολλές ζαβολιές. Μια φορά είχε βάλει στην αγκαλιά του Δημήτρη μια ντομάτα και αυτός έφυγε κρυφά. Ο Δημήτρης όταν ξύπνησε ήταν γεμάτος από ντοματοχυμό που είχε χυθεί από την ντομάτα, μιας που την είχε αγκαλιάσει πολύ σφικτά το βραδύ.

Ένα πρωινό, καθώς ο Δημήτρης πήγαινε να παίξει ρακέτες με σοκολατένιες μπάλες, καβάλα στο μονόκυκλο ποδήλατό του, συνάντησε στο δρόμο πεσμένο ένα λούτρινο μικρό πράσινο δεινοσαυράκι να κοιμάται αγκαλιά με ένα παράξενο μακρύ κολιέ. Ο Δημήτρης όταν το είδε ενθουσιάστηκε και το πήρε μαζί του. Στη διαδρομή για το σπίτι σταμάτησαν για παγωτό φράουλα στην παιδική χαρά.

Όταν γύρισαν στο σπίτι, το μικρό angry bird και ο πράσινος δεινόσαυρος αποφάσισαν να αλλάξουν ρόλους. Ο δεινόσαυρος θα κοιμόταν κάθε βράδυ στην αγκαλιά του Δημήτρη και το μικρό πουλάκι θα έπαιζε με το μακρύ παράξενο κολιέ.

Έγιναν οι καλύτεροι φίλοι και ο Δημήτρης το πιο ευτυχισμένο αγόρι στο δάσος.

*Συγγραφείς:*

Τα παιδιά της Α’ Β’ τάξης